Ser isir aktar faċli li ż-żgħażagħ tal-Ewropa jistudjaw barra minn pajjiżhom Il-Kunsill illum adotta l-pożizzjoni tiegħu (approċċ ġenerali parzjali) dwar il-programm Erasmus+ għall-2021-2027. Ir-regolament propost ser jespandi l-offerta ta' opportunitajiet ta' tagħlim fl-Ewropa u lil hinn minnha lil aktar persuni meta mqabbla mal-perjodu attwali. Ser tiġi estiża wkoll biex tinkludi l-livelli kollha ta' edukazzjoni u taħriġ. Biex jenfasizza l-approċċ inklużiv tiegħu, il-Kunsill żamm l-isem li għandu l-programm bħalissa "Erasmus ". Il-ftehim tal-lum ma jkoprix l-aspetti baġitarji tal-abbozz ta' regolament, peress li l-ammonti finali ser jiddependu mill-ftehim li jintlaħaq dwar il-qafas finanzjarju pluriennali li jmiss. Erasmus+ huwa investiment fin-nies. Bl-espansjoni tal-mobbiltà u tal-iskambji fit-tagħlim, il-programm ser jagħti kontribut saħansitra aktar importanti għall-iżvilupp personali, edukattiv u professjonali ta' ħafna individwi. Huwa wkoll għodda importanti għall-ġenerazzjoni tat-tkabbir ekonomiku u l-ħolqien tax-xogħol madwar l-Ewropa. Heinz FASSMANN, Ministru Federali għall-Edukazzjoni, ix-Xjenza u r-Riċerka tal-Awstrija Il-programm Erasmus+ jaqdi rwol kruċjali fl-iżvilupp ta' Żona Ewropea tal-Edukazzjoni. Fil-laqgħa tal-Kunsill Ewropew f'Diċembru 2017 il-mexxejja tal-UE appellaw għal żieda fil-mobbiltà u l-iskambji, fost affarijiet oħra permezz ta' programm Erasmus+ sostanzjalment imsaħħaħ, inklużiv u estiż. Ir-regolament il-ġdid iwieġeb għal din is-sejħa billi: joffri mobbiltà għat-tagħlim lil għadd rekord ta' persuni iżid l-aċċessibbiltà għaż-żgħażagħ li għandhom anqas opportunitajiet iżid l-aċċessibbiltà għal organizzazzjonijiet żgħar u lokali iżomm in-natura integrata tal-programm, li jkopri t-tagħlim fil-kuntesti kollha - formali, mhux formali u informali Kuntest Erasmus+ huwa wieħed mill-programmi l-aktar popolari u ta' suċċess tal-UE. Imniedi 30 sena ilu, għen 'il fuq minn 9 miljun persuna jistudjaw, jaħdmu jew jivvolontarjaw barra minn pajjiżhom. Fil-qafas ta' Erasmus jiġu stabbiliti aktar minn 2 000 sħubija transnazzjonali kull sena. Passi li jmiss Il-ftehim li ntlaħaq mill-Kunsill ser iservi ta' bażi għan-negozjati mal-Parlament Ewropew. Id-deċiżjoni dwar l-allokazzjonijiet finanzjarji għal Erasmus+ għall-2021-2027 ser tiddependi mill-ftehim dwar il-QFP li jmiss. Ara l-paġna tal-laqgħa